ועדת המדע והטכנולוגיה, כנסת 17, פרוטוקול מספר 54, 2007-10-08 11:00

בנימין אלון: שלום לכולם.

בנימין אלון: אני מתכבד לפתוח את הישיבה הראשונה שלי כיושב-ראש הוועדה.

בנימין אלון: אנחנו דנים בנושא חשוב שיש בו שילוב של כמה דברים.

אדי וייס: במושב הקודם של הכנסת הייתה הצעת חוק של חבר הכנסת איתן כבל שהיא די דומה להצעה בה נדון היום.

אדי וייס: בעקבות מה שקרה שם, ההצעה הזאת נכנסה לבעייתיות מסוימת בגלל הנושא של הענקת סמכות לבתי הדין הדתיים להורות על בדיקות גנטיות ובזה זה נגמר.

בנימין אלון: אתה היחיד כאן שחבר בוועדה שקיימת במשרד המשפטים?

אדי וייס: כן.

בנימין אלון: למה אין כאן נציגות של בתי הדין הרבניים?

ענת לוי: הם הודיעו שיגיעו.

בנימין אלון: הגיע עורך-דין פרץ סגל ממנו נשמע על עניין הוועדה שקיימת במשרד המשפטים ומטפלת בהצעת החוק הזאת.

בנימין אלון: לפני כן, כמקובל, אני רוצה לשמוע את המציע.

אביגדור יצחקי: קודם כל ברכות אדוני להתמנותך ליושב-ראש הוועדה.

אביגדור יצחקי: עבדנו הרבה בעבר ואתה יודע כמה אני מוקיר ומכיר את פועלך.

אביגדור יצחקי: מקורה של הצעת חוק זאת היא בפניות של שופטים שאין להם את הסמכות להורות על בדיקות גנטיות.

אביגדור יצחקי: אני אתן מספר דוגמאות של טרגדיות שנובעות מהמצב הזה, גם אצל נשים, גם אצל גברים וגם כמובן אצל ילדים.

אביגדור יצחקי: מקרה אחד שבו נכחתי הוא שהייתה תביעת אבהות של גברת מגבר מסוים והגבר התבקש על ידי בית המשפט – הוא לא יכול להורות לו ולכן התבקש – לעבור בדיקת אבהות והוא סירב.

אביגדור יצחקי: דרך אגב, הוא היה אדם עשיר מאוד והוא טען שזה יפגע במרקם היחסים שלו עם משפחתו אם יוכח דבר כזה או אחר.

אביגדור יצחקי: על מנת להוכיח את חפותו הוא הביא כל מיני חברים לשעבר של האישה שסיפרו כל מיני סיפורים שאני לא רוצה לחזור עליהם וכמובן כבודה של האישה לא עמד לה והוא הציע לה סכום כסף כתשלום חד-פעמי כדי לא לעבור את הבדיקה הזאת.

אביגדור יצחקי: לאחר מכן היא אמרה לא, הכסף לא מעניין אותה אלא מעניין אותה שלילד יהיה אבא ושהוא ידע מי אביו.

אביגדור יצחקי: היא לא הסכימה לקבל את הכסף.

אביגדור יצחקי: השופט אמר לאותו אדם שאם לא יסכים לערוך את הבדיקה – בלשון איום – הוא יכיר בתביעה של הגברת שהוא אביו של הילד.

אביגדור יצחקי: אני לא יודע למה צריך לנקוט לשון איום במדינת ישראל בדברים מה סוג הזה.

אביגדור יצחקי: אומר עורך-הדין שעם כל הכבוד אין לשופט סמכות לזה אלא הוא צריך הוכחה ניצחת.

אביגדור יצחקי: בקיצור, תהליך מאוד לא נעים.

אביגדור יצחקי: לא היה כאן חשש לממזרות - ואני אתייחס בהמשך לנושא הזה - כי האישה לא הייתה נשואה.

בנימין אלון: סירובו לעבור את הבדיקה מנע מבית המשפט את היכולת לחייב אותו לעשות את הבדיקה.

אביגדור יצחקי: בחוק אין אפשרות לחייב מישהו, גבר או אישה, לעשות איזושהי בדיקה גנטית, אם יש סירוב.

אביגדור יצחקי: אין אפשרות לכפות את הדבר הזה.

אביגדור יצחקי: מקרה אחר של גבר שבאה אליו אישה ואמרה לו שהוא אבי ילדה.

אביגדור יצחקי: הוא אמר שאם הוא אבי הילד, הוא אבי הילד, שיינשאו ויהיו זוג מאושר.

אביגדור יצחקי: אחרי שהזוג המאושר הזה נישא, אחרי לא הרבה זמן – גם האיש הזה היה איש אמיד – אמרה לו שהיא לא ממש התכוונה להיות אשתו וביקשה להתגרש.

אביגדור יצחקי: הזוג התגרש ולימים בא מישהו ואמר לו שהוא בכלל לא אבי הילד.

אביגדור יצחקי: אמר אותו אדם שהונו אותו ושואל בית המשפט מה הוא יכול לעשות כי אי אפשר להוכיח שהוא האב או לא האב כי האישה מסרבת לעשות בדיקה כזאת או אחרת או אפילו שאותו אדם יעשה בדיקה כזאת או אחרת ויביא אותה כהוכחה לבית המשפט.

בנימין אלון: למה היה צריך את הבדיקה של האישה?

אביגדור יצחקי: לא, את הבדיקה של הילד.

אביגדור יצחקי: הטרגדיות הן להרבה מאוד כיוונים אבל לפני הכול אני רוצה להתייחס לבעיית הממזרות שבעיניי היא בעיה מאוד מאוד קשה.

אביגדור יצחקי: אני חושב שבמקום שבו יש חשש שילד יכול להתגלות כממזר בעקבות הבדיקה הזאת, אסור שבדיקה כזאת תיעשה.

אביגדור יצחקי: מאחר שהממסד הדתי עצמו מוכן למצב הזה שבו אם יש חשש אנחנו לא רוצים לבדוק אותו, אז בטח אני כאדם חילוני לא אתרום למצב שמישהו יהיה ממזר.

משה גפני: גם לא אני כאדם דתי.

אביגדור יצחקי: המשפט לא יתיר עריכת בדיקה גנטית בקטין בהליך בו עולה החשש כי הקטין נולד מחוץ למסגרת הנישואין, אם הוא שוכנע שהבדיקה אינה לטובתו של הקטין.

אביגדור יצחקי: אני מוכן בהחלט לסייג את זה בכל צורה אפשרית שבמקום שבית המשפט שוכנע שיש איזשהו חשש כזה או אחר, אפילו הקטן והקל שבקלים, שלא תהיה לו הסמכות להורות.

אביגדור יצחקי: בכל זאת מאחר שאנשים יבואו ויאמרו שיש פה חשש, צריך להביא גם הוכחות לזה שיש חשש ובית המשפט צריך להשתכנע בעניין הזה בצורה כזאת או אחרת.

אביגדור יצחקי: אני לא כל כך בקי בסמכויות בתי הדין הרבניים.

אביגדור יצחקי: יושב כאן מנהל בתי הדין הרבניים שגם אתו עבדתי לא מעט.

אביגדור יצחקי: אני לא בקי בסמכויות שיש לבית דין רבני בעניין הזה, אבל אין לי שום בעיה שבמקרים בהם יש סמכות לבית הדין הרבני לעסוק בנושאים מהסוג הזה, אין לי שום בעיה שגם לבית הדין הרבני תהיה הסמכות כמו לבתי הדין החילוניים להורות על בדיקה.

אביגדור יצחקי: אני לא צריך לחזור על העניין שבדיקה גנטית בזמנו הייתה בדיקה פולשנית ואילו היום היא בדיקה שאתה יכול לעשות אותה בכלום של הכלום.

אביגדור יצחקי: אנחנו יודעים שאפשר לעשות את הבדיקה משערה, מרוק, מציפורן וכולי.

אביגדור יצחקי: לפעמים אפשר לעשות את הבדיקה הזאת – ואפשר להסמיך את בית המשפט להורות כך – ללא ידיעתו של הקטין שבכלל נעשית בדיקה כזאת.

אביגדור יצחקי: לדעתי הטרגדיות האלה קורות כתוצאה מכך שלבתי המשפט אין את הסמכות להורות על בדיקה שכזאת במקום שבית המשפט חושב שהבדיקה יכולה להכריע את הסוגיה הנדונה בפניו.

אביגדור יצחקי: אני רוצה להתייחס ללוחות הזמנים.

אביגדור יצחקי: העניין הזה נמצא כבר הרבה מאוד זמן בדיונים ואני אומר לכם שכרגע מתקיימים הרבה מאוד דיונים בבתי המשפט שנוגעים לאנשים שיש להם הרבה מאוד בעיות שקשורות בעניין הזה.

אביגדור יצחקי: כאשר הגשתי את ההצעה לא הייתי ער למצב בו איתן כבל הגיש הצעה כזאת בקדנציה הקודמת של הכנסת.

אביגדור יצחקי: אני חוזר וטוען שלוחות הזמנים הם חשובים, הוועדה הזאת יושבת כבר זמן רב ואני מכבד את הוועדה.

אביגדור יצחקי: אני רוצה לומר שלמיטב ידיעתי ההצעה של איתן כבל כבר עברה קריאה ראשונה.

אביגדור יצחקי: לא יכולנו להחיל עליה דין רציפות בגלל שאיתן כבל בזמן הזה היה שר.

אביגדור יצחקי: אם היה אפשר להחיל עליה דין רציפות, מצבנו היה הרבה יותר טוב.

אביגדור יצחקי: למעט הניואנסים הדקים שהם החלק שפחות מדאיג אותי בכל העניין הזה, מעניינים אותי שני דברים: הראשון, שתהיה סמכות לבית הדין, ושנית, שלא יהיה איזשהו מצב אחד ויחיד בו אם יש איזשהו חשש לממזרות תתקיים בדיקה כזאת.

אביגדור יצחקי: אני לא רוצה שתהיה סמכות כזאת לבית המשפט אפילו להורות על עריכת הבדיקה.

אביגדור יצחקי: כדי לקצר את לוחות הזמנים אני חושב שאנחנו יכולים להורות לוועדה לסיים את דיוניה לא יאוחר מתאריך מסוים.

אביגדור יצחקי: אני חושב שהוועדה צריכה לקבל היום החלטה כן להעביר את זה בקריאה ראשונה תוך הנחיה שאנחנו נחכה לקריאה שנייה ושלישית לסיום דיוני הוועדה ונגביל את זה בזמן.

אביגדור יצחקי: אני רוצה להתייחס לנושא הילדים.

אביגדור יצחקי: אני חושב שזאת טרגדיה גדולה שאדם שיש לו אבא ויודעים מי האבא שלו, שהוא לא ידע מי האבא שלו אלא במקרים חריגים.

אביגדור יצחקי: אני חושב שזה נכון גם לילד שנולד שלא במסגרת נישואין לקבל את התנאים המתאפשרים משני הוריו על מנת לקדם את חינוכו.

אביגדור יצחקי: אני חושב שכל האספקטים של הילד באמת למעט נושא הממזרות הם צריכים להיות באחידות דעים למעט נושא אחד וזה צריך להקנות לבית המשפט.

אביגדור יצחקי: יכולים להיות מצבים, ויש לא מעט מצבים כאלה, שהבדיקה הזאת – למרות שאין חשש לממזרות- בכל-זאת יכולה לפגוע בילד באיזושהי צורה, למשל אם הילד כבר בן 10, 11 או 12 והוא כבר גדל עם זוג הורים והוא יודע שאלה הם הוריו.

אביגדור יצחקי: אנחנו מכירים ויודעים שעוף השמים לפעמים נושא את כל השמועות האפשריות ואני חושב שצריך לתת לבית המשפט גם את הסמכות הנוספת לשקול את טובת הקטין במקרה הזה.

אביגדור יצחקי: טובת הקטין צריכה לגבור בכל מקרה, בכל צורה ובכל אופן.

אביגדור יצחקי: אם מישהו מוכיח שלילד יכול להיגרם נזק וחוות הדעת המקצועיות אומרות שיכול להיגרם לו נזק, בית המשפט יכול לשקול ובמקרים בהם הוא חושב שיכול להיגרם לילד נזק, הוא לא יורה על הבדיקה הזאת.

אביגדור יצחקי: לפי דעתי מכל הבחינות טובתו של הילד היא החשובה בכל צורה ואופן.

אביגדור יצחקי: אני שומר לעצמי את הרשות להתייחס אחרי שנקבל כאן את התגובות השונות.

בנימין אלון: לא נרד לסעיפי הצעת החוק, אבל היא ממוקמת בסעיף 13(א).

בנימין אלון: זה מתייחס לסעיף 13 של החוק הקיים כאשר בסעיף 13 לא מדובר על הורות דווקא אלא להפך, שם מדובר בלקיחת דגימת DNA.

בנימין אלון: בסעיף 11(ב) נאמר: "הסכמה מדעת ללקיחת דגימת DNA לשם עריכת בדיקת מחקר תינתן בכתב ובכל מקרה – בסעיף קטן (א) – לא תילקח דגימת DNA ולא תיערך בדיקה גנטית בלא קבלת הסכמה מדעת של הנבדק".

בנימין אלון: זה לפי חוק זכויות החולה.

בנימין אלון: בחוק הקיים צריך הסכמת נבדק או נחקר בלי קשר להורות.

בנימין אלון: אין כרגע בחוק אפשרות לערוך בדיקה בלי הסכמה ואת זה אתה רוצה לשנות במידה ובית המשפט יורה על כך בעניינים של בדיקת הורות.

אביגדור יצחקי: כן.

בנימין אלון: הייתי מבקש מהיועצת המשפטית של הוועדה לקבל קצת רקע.

בנימין אלון: ההיסטוריה של החקיקה הזאת שכמו שאתה אומר היא בטרומית והיא עוד לא בראשונה.

בנימין אלון: מהניסיון הקטן שלי אני ממליץ שאת כל השינויים נשים לפני הראשונה ולא רק בגלל נושא חדש תקנונית וכולי אלא זה הזמן הנכון לדיונים ולא בין ראשונה לשנייה ושלישית.

בנימין אלון: כמובן שצריך לראות לוח זמנים אבל גם בעיון פשוט, בין הצעת החוק שלך לזאת של איתן כבל, חסר בהצעת החוק שלך כמה מרכיבים מהותיים.

בנימין אלון: כלומר, מה ינחה את בית המשפט לטובתו של קטין, מה ינחה את שיקול הדעת שלו מהי טובתו של קטין.

בנימין אלון: חסרות אמירות יותר ברורות.

בנימין אלון: אני חושב שכל הדברים האלה מחייבים איזושהי סבלנות כדי שנוכל להגיע לקריאה ראשונה באופן הרבה יותר מסודר.

בנימין אלון: הבנתי שבעקבות הצעת החוק הקודמת של חבר הכנסת איתן כבל שעברה בקריאה טרומית והגיעה גם לקריאה ראשונה ועברה אותה, הגעתם לשלב גיבוש מסוים שבעקבות הדיונים שהיו בוועדה ההצעה יותר מתקדמת ומקיפה יותר פרטים מההצעה הנוכחית.

בנימין אלון: כך שגם לטובת המציע ועניינו של החוק, חשוב שניקח את כל הדברים שכבר נעשו ונכניס אותם לחוק הזה כדי שלא יצא מתחת ידינו דבר שאינו מתוקן.

בנימין אלון: אני מבין שבמשרד המשפטים אתם הקמתם ועדה מיוחדת לדון בנושא הזה ואני מבקש מעורך-הדין סגל לומר לנו איפה זה עומד.

בנימין אלון: אותי מסקרן לדעת מה הייתה מידת התיאום והידע שלכם על העבודה שנעשתה כאן, סיכום כל הדיונים שהיו בנושא הזה, האם שילבתם את הדברים וכולי.

מרינה סולודקין: אני רוצה לומר שאני בעד החוק.

מרינה סולודקין: אני חושבת שטובת הילד במקרה של החוק הזה היא מאוד חשובה כי יש הרבה מקרים שטוב לא לדעת ובתי המשפט צריכים לקחת את זה בחשבון.

מרינה סולודקין: אני תומכת בחבר הכנסת יצחקי וחושבת שהגיע הזמן לקדם את החוק מה עוד שקודם היה חוק קודם ושנית, החברה הישראלית מחכה לחוק הזה.

משה גפני: אין לי כרגע עמדה לגבי החוק הזה אבל תהיה לי עמדה בסוף, בהצבעה.

משה גפני: אני מתעלם ממה שאמרת לגבי העניין של ממזרות שזה באמת לא נושא לדיון.

משה גפני: הורדת את זה וזהו.

משה גפני: אני מדבר עכשיו על החוק לגופו של עניין ואני מדבר כחבר כנסת שלא קשור לנושא ההלכתי.

משה גפני: בחוק הזה יש בעיה.

משה גפני: הייתי בדיונים בוועדת החוקה ואמר יושב-ראש הוועדה שהנושא הוא נושא בעייתי.

משה גפני: זאת אומרת – ואיתן כבל ביקש, ואני גם מבין את הרצון שעומד מאחורי העניין הזה - אנחנו הולכים להתערב, אנחנו, המדינה, הממסד, השלטון, בית המשפט, הכנסת או הממשלה, בחייו הפרטיים של בן-אדם.

משה גפני: זאת אומרת, אנחנו מכריחים אותו לעשות בדיקה שהוא איננו מעונין בה, מכיוון שאם הוא מעונין בה, החוק מאפשר את זה בכל מקרה.

משה גפני: אדם יכול לעשות בדיקת DNA או בדיקה גנטית על פי רצונו.

משה גפני: אתה מבקש מאתנו להביא למצב בו אנחנו נכריח אדם לעשות בדיקה מכיוון שמדובר בבן זוגו, בת זוגו, הילד או האבא – ואני לא נכנס לכל העניין הזה - כאשר מדובר בטובת האדם האחד על פני האדם אחר.

משה גפני: אם הוא לא רוצה, יש לו סיבה למה הוא לא רוצה.

משה גפני: אנחנו מכריחים אותו להיכנס לעניין.

בנימין אלון: היום במצב החוקי, אם רוצים לעשות בדיקה גנטית לבדיקת הורות ללא צו בית משפט לענייני משפחה, אפשר?

קריאה: לא.

קריאה: חוק מידע גנטי אוסר זאת.

בנימין אלון: גם אם מסכימים.

קריאה: נכון.

משה גפני: זה מתחיל עם זה שאתה צריך הסכמה.

משה גפני: אז אתה צריך להגיע לבית המשפט עם ההסכמה.

משה גפני: לא רק זה, יש עוד כמה בעיות אבל זה מתחיל בזה שאתה צריך הסכמה.

משה גפני: החוק הזה והחוק של איתן כבל מדבר על כך שאנחנו משנים את כל הפילוסופיה של העניין ואנחנו באים ואומרים שיש מצבים בהם אנחנו לא שואלים ואנחנו לא מבקשים את הרשות של מי שהולכים לעשות לו את הבדיקה הזאת שהיא איננה בדיקה רפואית.

משה גפני: בדיקה רפואית זה סיפור אחר וזה מופיע בחוק של איתן כבל והנושא היה בדיון מה קורה כאשר יש שאלה של פיקוח נפש, כאשר אדם לא רוצה לעשות את הבדיקה ואז אנחנו רוצים להכריח אותה לעשות אותה, או באמצעות חקיקה או לאפשר לבית המשפט לחייב אותו.

משה גפני: זה לא מופיע בחוק שלך הנושאים הרפואיים שכן מופיעים בחוק של איתן כבל.

משה גפני: צריך לדעת שבפילוסופיה אנחנו הולכים לשנות כאן דבר דרמטי.

משה גפני: זה דובר אז בוועדת החוקה וזה צריך להיות מדובר גם היום.

משה גפני: אין לי עמדה מגובשת לגבי החוק הזה.

משה גפני: נראה מה יהיה בסוף ומה ישולב, אם ישולב, מהחוק של איתן כבל.

משה גפני: אני מודה לך על זה שאמרת את הדברים כי זה הוריד ממני הרהור נוסף.

בנימין אלון: אני מבקש מעורך-הדין פרץ סגל ממשרד המשפטים לתת לנו סקירה ברמה העובדתית ולומר איפה הדברים עומדים.

בנימין אלון: אחרי כן אני מבקש אותך להתייחס גם ללוח הזמנים כי זה בפירוש דבר שהועלה על ידי חבר הכנסת יצחקי.

בנימין אלון: אני אומר שוב שאני מעונין שהבירור האמיתי יהיה לפני הקריאה הראשונה, אבל אני רוצה לשמוע במה מדובר, לצורך מה, וכך נקבע לנו את סדר הדברים כדי שיצא מתחת ידינו דבר מתוקן.

משה גפני: שאלה טכנית.

משה גפני: ל-ש"ס יש נציג בוועדה?

בנימין אלון: צריך להיות להם נציג בכל ועדה.

ענת לוי: אברהם מיכאלי.

פרץ סגל: אדוני היושב-ראש, כפי שכבודו ציין, בכנסת הקודמת עברה בקריאה ראשונה הצעת חוק של חבר הכנסת איתן כבל שגם זכתה לדיונים מפורטים וממושכים בוועדת החוקה, בגלל השאלות שציין חבר הכנסת גפני וחבר הכנסת המציע, סביב מספר ניכר של שאלות שהצעת החוק הזאת מעוררת.

פרץ סגל: ועדת החוקה התקדמה מאוד, עד כדי כך שיכלה באופן מסוים אולי להגיש את זה כבר לקריאה שנייה ושלישית.

פרץ סגל: לזכותו של חבר הכנסת איתן כבל כתוארו אז שהוא הבין שיש מספר שאלות.

משה גפני: הוא יכול להחיל רציפות?

מירב ישראלי: לא.

בנימין אלון: בזמנו מי שהיה שר, איבד את הצעות החוק הפרטיות שלו.

בנימין אלון: אם הייתה לך הצעת חוק פרטית ומונית לשר, איבדת את ההצעה.

בנימין אלון: אולי שינו את התקנון, אבל כך היה בזמנו.

מירב ישראלי: התיקון של התקנון היה שהיום אפשר – מה שאי אפשר היה קודם – להעביר את זה לחבר כנסת אחר, עוד לפני שאתה מתמנה.

משה גפני: אבל הוא לא העביר את זה.

בנימין אלון: אני חושב שהתיקון אז אולי לא היה.

בנימין אלון: אני איבדתי הרבה חוקים עת מוניתי לשר.

פרץ סגל: חבר הכנסת כבל הבין, לפני שוועדת החוקה סיימה את דיוניה בהצעת החוק, שמספר ניכר של שאלות משמעותיות לא באו לידי ביטוי בהצעת החוק שלו כפי שכבודו ציין כי היא מפורטת ונוגעת לנושאים רבים שאינם מפורטים בהצעת החוק הנוכחית של חבר הכנסת יצחקי.

פרץ סגל: על כן הוא פנה ליועץ המשפטי לממשלה כדי באמת לראות מה הדרך הטובה ביותר להביא לידי ביטוי בחוק את אותם נושאים שהוא ראה שאי אפשר להגיע אליהם בלי הסכמה, ואני מתכוון להסכמה בייחוד של בתי הדין הרבניים, בתי הדין השרעיים, בתי הדין הדרוזים, כיוון שמדובר כאן בשאלות לא רק של ממזרות אלא גם השלכות לפי הדינים האישיים של אותם חברי עדות דתיות, נוצריות, מוסלמיות, דרוזיות וכדומה.

פרץ סגל: לכן בעצה אחת עם חבר הכנסת כבל הוא נסוג בו מהרצון לקדם את הצעת החוק, עד שהיועץ המשפטי לממשלה יקים ועדה עם כל הגופים הנוגעים בדבר וזאת כדי לראות איך לקדם את הצעת החוק כדי שהיא תענה על הדינים הדתיים השונים.

פרץ סגל: הוועדה הזאת עומדת היום בשלב אחרון של דיוניה, כאשר היא סיכמה למעשה את כל השאלות המשפטיות.

בנימין אלון: מי עומד בראש הוועדה?

פרץ סגל: אני עומד בראש הוועדה.

בנימין אלון: כמה חברים יש בה?

פרץ סגל: חברים בה נציג בתי הדין הרבניים הדיין הרב שיינפלד, נציג בתי הדין השרעים, נציג משרד הרווחה מר אדי וייס, נציגת משרד המשפטים גברת מוריה בקשי, נציגת הפרקליטות גברת חיה זנדברג, נציג משרד הפנים.

פרץ סגל: כאן מדובר בהוצאת סעיף בעוד שההצעה של חבר הכנסת כבל הייתה להוסיף פרק וגם זה היה אחרי דיונים ממושכים, למה צריך להוסיף פרק לחוק ולא להסתפק בדרך של תיקון הסעיף.

פרץ סגל: הוועדה למעשה סיימה את דיוניה ואני יכול לומר שעשתה זאת בהסכמה לגבי הרוב הניכר של הנושאים.

פרץ סגל: אם יש פה ושם איזה שהם חילוקי דעות, הרי שבסך הכול יש הצעה מגובשת על דעת כל חברי הוועדה.

פרץ סגל: בימים הקרובים נעביר את הנוסח המוכן של ההצעה להערות אחרונות של חברי הוועדה כדי שיביאו אותה לפני היועץ המשפטי לממשלה.

בנימין אלון: כמה זה ימים קרובים?

פרץ סגל: מבחינתנו תוך שבוע אנחנו מעבירים את ההצעה להערות החברים כדי שיראו את הניסוחים.

פרץ סגל: אני מניח שתוך חודש ימים, לאחר שנקבל את ההערות והתיקונים שלהם, נוכל להביא את הנוסח המוגמר של הצעת החוק.

פרץ סגל: אני רוצה לציין שהצעת החוק לא נוגעת לכל הנושאים שכלולים בהצעת החוק של חבר הכנסת כבל ושאינם נכללים בהצעת החוק של חבר הכנסת יצחקי.

בנימין אלון: ביחס להצעת החוק של חבר הכנסת יצחקי.

פרץ סגל: כן.

פרץ סגל: הוועדה נוגעת באמת רק בשאלה של החשש לפגיעה בקטין כתוצאה מהדין האישי על-ידי הסמכת בית המשפט לערוך בדיקות גנטיות והיא קובעת מנגנון באיזה מקרים בית המשפט יוכל להורות בעצמו על עריכת הבדיקה, באיזה מקרים הוא לא יוכל בעצמו להורות אלא הוא יצטרך לקבל חוות דעת מראש בית-הדין הדתי לצורך העניין, כי יכול להיות שהוא ימצא דרך בכל זאת לאפשר את הבדיקה בלי לפגוע בקטין, קווים מנחים לשיקול הדעת של בית המשפט, מה ערכה של ראיה שהוצגה בפני ערכאה שיפוטית כזאת או אחרת לרבות בבית הדין הדתי.

פרץ סגל: כלומר, מכלול השאלות שנוגעות להתדיינות המשפטית בנושא קביעת קשרי המשפחה של קטין, זה מה שהוועדה עוסקת בו.

פרץ סגל: היא לא עוסקת בשאלות הנוספות שזכו גם הן לפירוט די ניכר בהצעת החוק של חבר הכנסת כבל וזה לגבי הסמכה להורות על בדיקה בכפייה, איזה סוג של בדיקה, מתי ניתן להורות על הבדיקה בכפייה, מה מעמדם של פסולי דין לגבי הבדיקה הזאת, מה תוצאות הסירוב, בדיקות מחוץ לארץ וכולי.

בנימין אלון: אתה סבור שמבחינה עניינית להגיש את כל מה שכלול בהצעתו של חבר הכנסת יצחקי בלבד בהתחשב בכל מסקנות הוועדה שלכם זה דבר חסר או שזה דבר אפשרי?

פרץ סגל: לא, זה חסר ביותר.

בנימין אלון: אתה חושב שכן צריך להתייחס לכל הסעיפים שהזכרת עכשיו בהצעת החוק של חבר הכנסת כבל.

בנימין אלון: אם כן, מדוע הוועדה לא התייחסה אליהם?

פרץ סגל: הוועדה הוסמכה לדון בנושאים שהיו באמת טעונים בירור עם הערכאות הדתיות השונות.

פרץ סגל: בנושאים האחרים, למשל הכפייה או אי הכפייה, חשבנו שהדיונים בוועדת החוקה התקדמו בצורה טובה ואפשר יהיה להגיע לסיכום לגביהם.

פרץ סגל: מה שעצר את הצעת החוק של חבר הכנסת כבל הייתה השאלה של התיאום בין הדין האזרחי לבין הדינים הדתיים השונים.

בנימין אלון: וזה היה המנדט שלכם.

פרץ סגל: זה היה המנדט שלנו.

פרץ סגל: בדברים האחרים סברנו שמה שעשתה ועדת החוקה, עם עיבודים נוספים, אפשר היה להגיש אותו כהצעת חוק.

פרץ סגל: אני רוצה להזכיר שמשרד המשפטים אף סבר שעל בדיקה חיצונית אפשר להורות וזה בסמכות בית המשפט אבל בית המשפט סבר שבלי הוראה מסמיכה בחוק אי אפשר לעשות את הדבר הזה.

בנימין אלון: זאת אומרת, לוח הזמנים שנתת של חודש הוא מתייחס רק לעניין של התיאום בין העניין הדתי והעניין הזה.

פרץ סגל: נכון.

בנימין אלון: אתה טוען שכדי להגיש דבר מתוקן, אין לך יכולת לתת לוח זמנים.

פרץ סגל: לא.

פרץ סגל: אני רוצה לומר הוא שמדובר בהצעת חוק ממשלתית.

בנימין אלון: הצעת חוק פרטית.

פרץ סגל: הייתה הצעת חוק פרטית אבל עכשיו, לאחר שהוועדה תגבש את המלצותיה, אין מניעה שהממשלה לא תגיש את זה כיוון שזה על דעת כל הגורמים הנוגעים בדבר.

אביגדור יצחקי: זה ייקח שנה.

אביגדור יצחקי: אתה צריך להעביר את זה לכל משרדי הממשלה, אתה צריך לקבל חוות דעת, אתה צריך להחזיר את זה לממשלה לוועדת שרים לחקיקה.

פרץ סגל: זה הגיע לקריאה ראשונה ולא לקריאה טרומית.

פרץ סגל: ההסכמה של הגופים בתוך הוועדה, כלומר, משרדי הממשלה הרלוונטיים שהם כולם חברים בוועדה, כל בתי הדין הרבניים חברים בוועדה.

אביגדור יצחקי: אני מכיר את זה.

אביגדור יצחקי: הייתי מנכ"ל משרד ראש-הממשלה במשך שלוש שנים ואני יודע שחוק ממשלתי היום על כל הפרוצדורה שלו, אלא אם כן רוצים לקדם אותו תוך 24 שעות, עוברת שנה עד חקיקתו.

משה גפני: למה יש צורך בחוק ממשלתי?

משה גפני: מה הצורך של זה?

משה גפני: לא שאני בעד או נגד.

פרץ סגל: אם חבר הכנסת כבל היה מחיל רציפות על ההצעה, לא הייתה בעיה להביא את אותם סעיפים שמנוסחים על ידי הוועדה ולשתול אותם בתוך הצעת החוק שלו.

בנימין אלון: אתה אומר שתקנונית יש לי בעיה לשתול בחוק הפרטי הזה.

בנימין אלון: זאת פרוצדורה, אבל אתם הרי למדתם שפרוצדורה לפעמים היא במהות, בעיקר אצל חברי כנסת.

בנימין אלון: הנקודה הזאת היא חשובה.

בנימין אלון: אם אתה אומר שמעבר למנדט של התיאום בנושא הממזרות והשלכות אחרות שקשורות לדין הדתי לא עסקתם, אתה בעצם לא יכול לתת לוח זמנים, כמה זמן ייקח העברת כל הרעיונות של חוק כבל לכאן ונשארה פתוחה השאלה שאתה צריך לחשוב עליה ואנחנו צריכים להחליט עליה, האם יזיק לטובת העניין הצעת חוק פרטית שמתייחסת לאספקט מסוים ואז תגיע אחרי כן הצעת חוק ממשלתית שתיתן את ההיבט הכולל יותר.

בנימין אלון: מה יצא כאן לא מתוקן.

בנימין אלון: זה דבר שצריך לחשוב עליו.

פרץ סגל: אני אומר מה הקושי המהותי מבחינת אופן הכנסת הנושא לחוק המידע הגנטי.

פרץ סגל: בשעתו, כאשר דנו עם משרד הבריאות לגבי הדרך הנכונה, משרד הבריאות כלל לא חשב שנכון את החוק שעוסק בענייני מדע ומדע גנטי שייכנס לכל הנושא של קביעת אבהות, ובאופן עקרוני גם אנחנו חשבנו שהמקום איננו חוק המידע הגנטי אלא באמת חוק שעוסק בענייני אבהות.

פרץ סגל: לצערנו הרב במדינת ישראל אין כרגע חוק שעוסק בענייני אבהות והדבר מפוזר על פני דבר המלך, בחוק הכשרות המשפטית והאפוטרופסות, בחוק בית המשפט לענייני משפחה וכדומה.

פרץ סגל: לכן לא מצאנו אכסניה טובה להכניס את זה.

פרץ סגל: מה שכן חשבנו, חשבנו להכניס פרק שלם שעוסק בכל הנושא של קביעת קשרי משפחה על ידי מידע גנטי.

בנימין אלון: לאו דווקא לבדיקת הורות?

פרץ סגל: בעיקר זה לקביעת הורות.

פרץ סגל: בתי הדין הרבניים למשל לעתים מבקשים בדיקה גנטית לצורך קביעת יהדות.

פרץ סגל: כלומר, אם רוצים לדעת אם פלוני יהודי, אם עושים בדיקה גנטית לצורך קביעת יהדות, אם אפשר להוכיח שפלוני הוא אח של פלוני אשר הוכר כיהודי, בתי הדין הרבניים במקרים מסוימים מאפשרים באמצעות בדיקה גנטית להוכיח את קשרי הקרבה ביניהם ועל סמך זה להכיר ביהדותו של אותו אדם.

פרץ סגל: כלומר, קשרי משפחה זה לא רק עניין של אבהות.

פרץ סגל: גם הנושא הזה ייכלל בהצעת החוק הממשלתית מכיוון שההצעה שלנו היא גם להסמיך את בתי הדין הדתיים.

בנימין אלון: לפי הפרשנות שלך, מעבר לעניין של בדיקת הורות יש גם כן חובה, אם אני רוצה לבדוק אם אני אח של מישהי, אני חייב אישור של בית משפט לענייני משפחה?

פרץ סגל: ודאי.

קריאה: ההגדרה היא של קשרי משפחה.

בנימין אלון: כתוב בהגדרות: בחוק זה, בדיקה גנטית להורות.

בנימין אלון: מה זה נקרא בדיקה גנטית להורות?

בנימין אלון: בדיקה גנטית לשם קביעת קשרי משפחה של אדם.

בנימין אלון: אתם לוקחים את הפירוש של הורות ומרחיבים אותו לכל קשרי משפחה.

מוריה בקשי: השימוש במונח הורות הוא מטעמי נוחות וכדי לקצר.

בנימין אלון: אני מבין שכך אתם מפרשים את המצב.

בנימין אלון: אני מבין שהפרשנות שלכם שכל בדיקה גנטית שרוצה לקבוע איזה שהם קשרי משפחה, בלי קשר להורות – אב, אם, ילד קטין – מצריכה אישור של בית משפט לענייני משפחה.

מוריה בקשי: רוב המקרים הם מקרים של הורות.

מוריה בקשי: אותם שיקולים שעכשיו נקבע ממזרות או לא ממזרות, טובת הילד וכולי, מיד נולדת מזה שאלת ההורות ולכן לבוא ולעקוף את זה דרך זה שיבדקו אם הוא אח שלו, זה לעקוף את כל הסיפור.

בנימין אלון: ובדיקה כדי לבדוק דורות של סבתא?

מוריה בקשי: אמרו שזה לא רק הורים אלא יהיה גם אחים כי אותם שיקולים קיימים.

קריאה: גם אחווה יכולה לקבוע ממזרות.

קריאה: אם האבא ממזר ובן אחד גם כן, אז אחיו יהיה ממזר כמותו.

קריאה: כך שמבחינה עניינית אין סיבה להבדיל בין הורות לבין יחסי אחווה ברמה הכללית, אלא אם כן נבדיל בין מצב שיש חשש למצב שאין חשש.

בנימין אלון: מבחינת ההגדרה המשפטית יהיה מחקר, אם זה מחקר, זה דבר ישן, ארוך או משהו מקיף יותר, סטטיסטי יותר, אבל אם זאת בדיקה כלשהי שאדם רוצה לקבוע לענייני ירושה, כל נושא שהוא רוצה לבדוק עניינים גנטיים לצורך איזושהי בדיקה משפחתית, זה נכלל בהגדרה של בדיקת הורות.

בנימין אלון: כך היום מסבירים את החוק הקיים.

פרץ סגל: נקטו בלשון הורות כי הלכו על דרך הרוב.

פרץ סגל: העבודה של הוועדה מכסה בעיקר את מה שכלול בהצעת החוק של חבר הכנסת יצחקי אבל כפי שאמרתי העיקר חסר מכיוון שכל הנושאים שמתלווים לזה, שהם צריכים להיות פרק שלם בתוך חוק המידע הגנטי, לא נכללו כי הצירוף של זה לתוך סעיף 13 הוא פשוט לא מתאים לחוק כלל וכלל.

פרץ סגל: גם ההוספה של הפרק היא רק בדיעבד ומדובר בהוספה של פרק מקיף כאשר כל מי שמסתכל על הצעת החוק של חבר הכנסת יצחקי פלוס מה שעשתה ועדת החוקה, רואה שהצעת החוק של חבר הכנסת יצחקי מצומצמת ביותר לעומת מה שכבר נדון.

פרץ סגל: הכוונה שלנו הייתה לקחת את מה שנמצא בוועדה, מכיוון שפחות או יותר הגענו לסיכומים על סמך הדברים, פלוס עבודת הוועדה, ואת זה להגיש כהצעת חוק.

מוריה בקשי: פלוס עבודת הוועדה, זאת ועדת החוקה.

פרץ סגל: נכון.

פרץ סגל: אם חבר הכנסת כבל או חבר הכנסת יצחקי יגישו עכשיו כלשונה את הצעת החוק של חבר הכנסת כבל, אנחנו לא נתנגד ונביא את ההצעה שלנו.

בנימין אלון: אני רוצה לראות את הדברים קצת אחרת.

בנימין אלון: הייתי רוצה שתסכמו את הפרק הזה בלי קשר לכל שאר הדברים.

בנימין אלון: כל מה שניתן לכם מנדט, תסכמו שיוגש עד חודש ימים, אז תבואו לכאן כדי שנוכל לסכם את כל מה שקשור לנושא הזה.

בנימין אלון: אז יישאר הנושא שבינתיים אני אתן עליו את דעתי ואדבר אתך על כך – כרגע לא צריך להחליט – כדי שנראה איך אנחנו מוציאים מתחת ידינו דבר מתוקן, האם אנחנו ממתינים ומקיפים את כל שאר הסעיפים או לא.

פרץ סגל: הדברים אינם מנותקים זה מזה והם שלובים זה בזה.

פרץ סגל: כלומר, מה שנכלל בהצעת החוק של חבר הכנסת יצחקי ומה שהוועדה עוסקת, אלה לא סוגיות נפרדות אלא אחת קשורה בשנייה.

בנימין אלון: הנושא הזה של בדיקת התחום עליו קיבלתם מנדט, סיכמתם אותו, היו לכם ישיבות, יש סיכום, נושא התיאום בין הדין הדתי לבין הדין האזרחי שאין בו שום בעיה עם אף חבר כנסת שאני מכיר, נגמור קודם כל את זה.

בנימין אלון: אני אעביר את זה לחברי הכנסת של הוועדה ונראה מה לעשות.

משה גפני: אני רוצה להוסיף עוד שאלה לעורך-דין פרץ סגל.

משה גפני: יש כאן שלושה דברים שאני לא מצליח להבין.

משה גפני: אתם מתכוונים להגיש הצעת חוק ממשלתית.

משה גפני: אני מצטער שאני אומר לך, אבל אני מתכוון לכך שהממשלה מתכוונת להגיש הצעת חוק ממשלתית.

פרץ סגל: זה המצב בו אנחנו נמצאים.

משה גפני: הממשלה מתכוונת להגיש הצעת חוק ממשלתית.

משה גפני: יש ועדה שהוקמה על פי בקשת חבר הכנסת כבל ועל פי הנחיית היועץ המשפטי לממשלה והיא דנה בסוגיות הדתיות, בשילוב שלהן או בקשר שלהן עם החוק האזרחי.

משה גפני: זאת הוועדה שלכם.

משה גפני: יש הצעת חוק פרטית של חבר הכנסת יצחקי שעברה בקריאה טרומית.

משה גפני: מבלי להביע עמדה, מה מפריע לדון בחוק הזה?

משה גפני: בחוק הזה אנחנו צריכים את המסקנות שלכם בגלל שגם זה נוגע לסדר, ואתם, כאשר אתם תרצו את החוק הגדול של איתן כבל, תביאו הצעת חוק ממשלתית, אבל בינתיים החוק שלו מתקדם.

משה גפני: למה זה מפריע?

בנימין אלון: אני לא רוצה לקיים את הדיון הזה.

בנימין אלון: אמרתי שאני אקיים את הבירור.

בנימין אלון: כיושב-ראש הוועדה אני מבקש שיהיה קצת סדר ושנוכל להתקדם.

בנימין אלון: אני מבקש מעורך הדין סגל ומעורכת הדין בקשי שתזרזו את הזמן של השבוע-חודש ותסיימו את המנדט שקיבלתם ותביאו פרי מדיוני הוועדה כדי שנוכל לסכם את הנושא הזה.

בנימין אלון: אז, תוך כדי, אנחנו נקבע עכשיו דיון וזה יהיה בעצם הדיון הראשון בהצעת החוק כי עכשיו אנחנו לא נכנסים לפרטיה ואז ההצעה תהיה עם המסקנות שלכם ויתקיים דיון פרטני בהצעת החוק הטרומית, סעיף לסעיף, זאת של חבר הכנסת יצחקי, ותוך כדי כך נקיים בינינו דיונים – וגם אתה תלמד את הנושא לעצמך, לשיקול דעתך כי אני מבין שאתה לא החלטי בנושא – האם הצעת החוק הפרטית הזאת שלא תקיף את כל מה שהקיף חבר הכנסת כבל ולא תקיף את כל מה שאתם רוצים להכניס, האם היא דבר שהוא לא מתוקן גם כהצעת חוק פרטית שהיא בסך הכול הצעת תיקון להצעת חוק קיימת.

מירב ישראלי: אין שום מניעה בשלב הזה להכניס להצעה הזאת את כל התיקונים שהיו בהצעה של איתן כבל.

בנימין אלון: אם זה אפשרי.

מרדכי הלפרין: זה הכרחי.

בנימין אלון: אני רוצה להוציא דבר מתוקן וזו מטרת הוועדה.

בנימין אלון: מצד שני, בפירוש אני רוצה לקדם את הצעות חוק פרטיות.

בנימין אלון: אני לא מוכן להגיע למצב שיש רק הצעות חוק ממשלתיות.

בנימין אלון: אני מכיר את זה מהצד השני ויודע מה המשמעות של זה, ויש לזה השלכות לא טובות לבית הזה.

בנימין אלון: לכן אני רוצה לוודא שאני לא מדכא יוזמה שבאה מהשטח, של חבר הכנסת כבל ושל חבר הכנסת יצחקי, על-ידי בירוקרטיה או על ידי טענות אחרות.

בנימין אלון: הואיל ואני לא חושד חלילה בעורך-דין סגל ובכל מי שעסק באמונה בוועדה הזאת שיש פה סתם עניינים בירוקרטיים, אני מבקש קודם כל לסיים את הדבר הזה.

בנימין אלון: אם אתה רוצה לתת את דעתך ממש בקצרה ולומר למה הדבר הכרחי, כמו שאני מבין שאתה אומר כבר עכשיו, בבקשה.

בנימין אלון: הדיון שלנו הוא עדיין לא בסעיפי החוק אלא מדובר בדיון פרוצדוראלי איך לקדם את הצעת החוק הפרטית הזאת.

בנימין אלון: שמענו דיווח על מה שנעשה במשרד המשפטים והנושא שלנו הוא איך אנחנו מתקדמים בחקיקה הזאת.

פרץ סגל: אני רוצה לומר משהו ביחס לעובדה שזאת הצעת חוק פרטית.

פרץ סגל: אנחנו בהחלט שיתפנו פעולה עם חבר הכנסת כבל ובאנו לשם לא במטרה להפוך את זה להצעת חוק ממשלתית אלא במטרה לקדם את זה בהצעת החוק של חבר הכנסת כבל כי ראינו את ההצעה כהצעה ראויה וטובה.

פרץ סגל: הוא התייעץ אתנו בעניין והלכנו יחד אתו עקב בצד אגודל.

פרץ סגל: כפי שהבאנו את זה לקידום יחד עם חבר הכנסת כבל, גם הוא נעצר כאשר הוא הבין שיש צורך כאן בעבודה נוספת כדי שאפשר יהיה לקדם את הנושא הזה.

פרץ סגל: השאלות שהצעת החוק הזאת מעוררות הן שאלות הרבה יותר רחבות מאשר השאלות שנוגעות לחוק מידע גנטי כחלק מנושא מדע וטכנולוגיה.

פרץ סגל: מדובר כאן בשאלות חוקתיות, אם זה הנושא שחבר הכנסת יצחקי הזכיר, לדוגמה השאלה של כפייה על אדם או אי כפייה על אדם, מתי אנחנו פועלים לפי חוק בזיון בית המשפט, מתי אנחנו לא פועלים על פי חוק בזיון בית המשפט.

פרץ סגל: גם כל הנושאים המשפטיים שעולים כאן של תיאום בין עדים וכולי, כל המהות שלהם היא באמת סוגיות משפט וחוקה.

פרץ סגל: זה מבחינת המהות של המטריה.

פרץ סגל: לכן סברנו שהצעה כזאת צריכה להיות לא במסגרת סעיף.

בנימין אלון: כל המהות של חוק מידע גנטי.

פרץ סגל: נכון.

פרץ סגל: הנושא עצמו הוא לא חלק מחוק מידע גנטי ולכן צריך לעשות את זה כפרק שלם בפני עצמו.

פרץ סגל: המסגרת של הצעת החוק.

פרץ סגל: אני יכול לרדת כאן לפרטים ולהראות כמה הרזולוציות של הצעת החוק הן כלליות מדיי, רחבות ואינן תואמות בכלל.

פרץ סגל: כדי לקצר אני אומר שאם 90 אחוזים חסרים בהצעה לעומת מה שכן צריך להיות והשאלות שמתעוררות מסביב, אני חושב שהצעת החוק הזאת בצורתה איננה האכסניה המתאימה להחיל את החוק או לא.

פרץ סגל: אין לי שום התנגדות, לוועדה יש סמכות משלה להציע הצעות חוק ואם הוועדה רוצה, היא יכולה לגבש הצעת חוק.

מירב ישראלי: אין שום צורך.

מירב ישראלי: בשלב שבין הטרומית לראשונה אין שום מניעה להפוך את הצעת החוק, להרחיב אותה, להוסיף לה 90 אחוזים.

מירב ישראלי: אין שום בעיה.

פרץ סגל: אמרתי שאם אנחנו בודקים את ההצעה, אנחנו צריכים לבדוק מה המקום הטבעי והיכן היא צריכה להתברג מבחינת המטריה והסוגיות.

פרץ סגל: לכן סעיף 13 באמת מתאים למסגרת של הוועדה כי זה במסגרת החוק הכללי שעוסק בעניינים המדעיים-רפואיים של הצעת החוק.

פרץ סגל: לקחת את הפרק כולו כאשר כולו ענייני תורה, משפט וחוקה.

בנימין אלון: כל דבר הוא תורה ומשפט ולא רק סעיף 13.

בנימין אלון: גם בחוק עצמו, בהגדרות בסעיף 2, יש לך הגדרה של בדיקה גנטית להורות ובסעיף 3(ד) יש את ההפניה לבית משפט לענייני משפחה.

בנימין אלון: אפשר לומר שזה טכני וזה חוקתי, ובטענה של חוקתי הרי אפשר לעצור את כל החקיקה כאן.

בנימין אלון: הוועדה הזאת מטפלת בחוק הזה, היא ילדה אותו – החוק עצמו, חוק מידע גנטי – ואני חושב שזה שייך לחוק הזה.

אביגדור יצחקי: הייתה הסכמה של חברי הכנסת בוועדת הכנסת להעביר את זה לוועדת המדע והטכנולוגיה.

בנימין אלון: אני אשמח לשמוע קצת יותר מבחינת העניין עצמו.

פרץ סגל: אם כממשלה שואלים אותנו מה העדיפות, אנחנו מעדיפים שזה יבוא לוועדת החוקה שהיא המקום המתאים והראוי.

מירב ישראלי: זה לא יהיה.

פרץ סגל: אם תהיה הצעת חוק ממשלתית, נגיש אותה לוועדה המתאימה ואני חושב שגם הכנסת צריכה לראות מה המקום המתאים.

בנימין אלון: אני מבקש לשמוע מדוקטור הלפרין מה אתה אומר מעבר לעניינים החוקתיים, העקרוניים, הפרוצדוראליים.

בנימין אלון: תאמר לי למה החלקים החסרים שקיימים אצל חבר הכנסת כבל ולא קיימים אצל חבר הכנסת יצחקי, למה הם מהותיים לעצם העניין שלנו.

מרדכי הלפרין: אין שום מניעה שירוצו שני חוקים במקביל, הצעת חוק פרטית והצעת חוק ממשלתית, וזה אפילו טוב כי אחד מזרז את השני.

קריאה: אבל זה לא יהיה בשתי ועדות.

מרדכי הלפרין: באיזה ועדה זה יידון, על זה יחליטו חברי הכנסת.

מרדכי הלפרין: אין שום מניעה שירוצו שני חוקים כי אחד יזרז את השני וזה טוב.

מרדכי הלפרין: לכן לא צריך להיבהל משני חוקים.

מרדכי הלפרין: הסעיף של חבר הכנסת יצחקי עוסק ברמה של הצהרה וברמת הניסוח יש פה מוקשים ואלה מוקשים שבחלקם היו בהתחלה בחוק של חבר הכנסת כבל והם תוקנו.

מרדכי הלפרין: הנושא הזה של לא לגרום לממזרות שהיום הוסכם, זכות היוצרים שמורה לאביך בזמן שהוא היה משנה לנשיא בית המשפט העליון ואולי אפילו לפני כן והוא נקבע ככלל.

מרדכי הלפרין: זכותו של הילד לדעת את מוצאו גובר על החשש לממזרות.

מרדכי הלפרין: יש פה דרך אגב הרבה אי-דיוקים בתחום האתי ובתחום ההלכתי, אבל במלים אחרות, יש כרגע נטייה לקעקע את ההסכמה ואחד הדברים של החוק של חבר הכנסת כבל והחוק של חבר הכנסת יצחקי הוא למנוע את ההידרדרות במדרון החלקלק בקעקוע ולהשאיר את שמירת טובת הילד כמו שהיא.

מרדכי הלפרין: הסעיף שעוסק בשמירה על טובת הילד, למנוע ממזרות, כמו שהוא מנוסח כאן, נושא הממזרות מנוסח כאן בצורה שהיא לא נכונה מקצועית.

מרדכי הלפרין: ממזרות לא תלויה בנשואים או לא נשואים.

מרדכי הלפרין: רווקים יכולים ללכת מחוץ לנישואים.

בנימין אלון: איפה זה מנוסח?

מרדכי הלפרין: בסעיף ב'.

בנימין אלון: כאן אנחנו מחכים לניסוחים של הוועדה.

מרדכי הלפרין: יש ניסוחים כמו בהצעתו של חבר הכנסת כבל ושם הניסוחים מצוינים.

בנימין אלון: אם אתה יכול לתת לנו דוגמה ולהראות לי מעבר לעניין הדתי והאזרחי שהוועדה דנה איזה עוד דברים קיימים.

מרדכי הלפרין: הנושא של הדתי גם הוא מחולק לכמה חלקים.

מרדכי הלפרין: הוא מחולק לנושא של מניעת – אני לא אוהב את המילה ממזרות – פסולי דין, מניעת יצירת פסולי דין.

מרדכי הלפרין: כאן זה לא מנוסח בצורה פוזיטיבית וזה מנוסח בצורה שלהפך, כן ניתן יהיה להתיר, בעוד שבחוק של חבר הכנסת כבל, אחרי כל השינויים בוועדות, הניסוח הוא חד-משמעי ואומר מתי מותר, מתי לא מותר.

מרדכי הלפרין: אין שום סיבה בעולם שלא לאמץ את הניסוח שהתקבל כבר בקריאה ראשונה בחוק של חבר הכנסת כבל ולהכניס אותו לחוק הזה.

מרדכי הלפרין: יש פה יועצים משפטיים שיחליטו תחת איזה סעיפים וזה במקום לעבוד ולתקן מחדש את כל מה שנעשה שם, במצב הקיים זה מדרדר את המצב.

מרדכי הלפרין: להכין חוק שמדרדר ואחר כך לתקן, אמרת בצדק שזה לא כדאי.

מרדכי הלפרין: הפתרון הוא שיש חוק של חבר הכנסת כבל שב-90 אחוזים כבר הוסכם, תוספת של הוועדה לעוד נקודות השקה בין בתי המשפט השונים, אזרחיים ודתיים ומערכת המשפט הפלילי, שגם היא עומדת לפתור את הבעיה, ניתן יהיה להוסיף.

מרדכי הלפרין: כל דרך שלא תכניס את החוק של חבר הכנסת כבל תחייב אותנו להתחיל עבודה מהתחלה והיא תרחיק את היום שבו היום הזה יגיע לידי חקיקה.

אליהו בן-דהן: אני רוצה להזכיר שני עקרונות חשובים מבחינת מה שנהוג בבתי הדין הרבניים.

אליהו בן-דהן: בדיקה גנטית לשם קביעת ממזרות, לעולם בתי הדין לא ישתמשו בה.

אליהו בן-דהן: אני אומר בצורה יותר ברורה שאם בעקבות הבדיקה הגנטית יתברר שצריך להכריז על מישהו ממזר, בית הדין לא יכריז עליו ממזר אם הבדיקה הגנטית היא העדות היחידה עליה מסתמכים.

אליהו בן-דהן: לעומת זאת, הפוך, כדי לשלול ממזרות, בית הדין כן ייעזר בבדיקה הגנטית.

אליהו בן-דהן: אני אומר את הדברים הללו כי לצערי ולצער בתי הדין הרבניים כאשר תוקן החוק הזה הוצאו בתי הדין הרבניים כאילו הם לא קיימים.

בנימין אלון: לא כאשר תוקן החוק אלא כאשר חוקק.

אליהו בן-דהן: נכון.

אליהו בן-דהן: כאילו בתי הדין לא קיימים.

אליהו בן-דהן: אז נגרעה הסמכות של בית הדין.

אליהו בן-דהן: מדי פעם בית הדין רוצה לשלול ממזרות אבל אין לו שום סמכות.

בנימין אלון: אתה מתייחס כרגע לעצם החוק של תשס"א בו נאמר בסעיף 3(ד) שרק בצו בית משפט לענייני משפחה והיית רוצה שנחזיר את הגלגל ונכניס גם את בית הדין הרבני.

אליהו בן-דהן: כן.

אליהו בן-דהן: אני אומר כפי שאמר גם חבר הכנסת יצחקי, במגבלות שמבחינה זאת רק באפשרות למנוע.

בנימין אלון: זה תיקון חשוב אבל השאלה אם הוא מהותי לעניין הזה.

אליהו בן-דהן: כן, בוודאי.

פרץ סגל: זה אחד הנושאים שהוועדה דנה בהם.

אליהו בן-דהן: אני רוצה להתייחס לעוד נקודה והיא הנושא של בירור יהדות.

אליהו בן-דהן: אני לא יודע אם כולם מודעים לכך, אבל יש מדי פעם אחוז לא קטן של מקרים כאלה שבאים לבית הדין הרבני וטוענים שהם ילדים מאומצים ולא ילדים ביולוגיים של ההורים שלהם, וזה כמובן או כדי לקבוע את יהדותם או כדי לומר שהם לא יהודים.

אליהו בן-דהן: בעניינים האלה יש לפעמים צורך בבדיקה גנטית שתאמר האם אכן הילד הוא ילד מאומץ ואז הוא יהודי או לא יהודי, או הפוך.

אליהו בן-דהן: אני חושב שגם זאת נקודה חשובה שבית הדין זקוק לה כי לפעמים אנחנו עלולים לגרום לכך שמישהו שאיננו יהודי יינשא ליהודי או הפוך, מי שרשום שהוא איננו יהודי ולדעת בית הדין הוא כן יהודי ואנחנו נמנע ממנו את הנישואין שלא בצדק.

בנימין אלון: אתה היית רוצה שבחוק מידע גנטי יינתן היתר לבית הדין הרבני שתהיה סמכות לצורך קביעת דת כמו שיש סמכות לצורך קביעת הורות לבית המשפט לענייני משפחה ובית-הדין הרבני.

אליהו בן-דהן: לסייג את זה בהקשר של נישואין.

בנימין אלון: אני רוצה להציע משהו ואני מקווה שלא תהיה התנגדות לדבר הזה.

בנימין אלון: אני חושב שסדר הדברים הנכון הוא – ואני רוצה לשמוע את דעתה של היועצת המשפטית של הוועדה – לקחת בהסכמת חבר הכנסת יצחקי את כל חוק חבר הכנסת כבל, המסקנות האחרונות של הדיונים של ועדת החוקה, ולהכניס את זה להצעת חוק פרטית של חבר הכנסת יצחקי.

בנימין אלון: לקבל את כל התיקונים של הוועדה המיוחדת בראשות עורך-הדין פרץ סגל ולהכניס אותם לחוק יצחקי.

בנימין אלון: אז, כאשר יהיה לנו מסמך כזה, לקיים דיון ולראות האם כצעקתה, האם אכן יש לנו פה דבר שיש בו סכנה דתית, סכנה של דברים לא יפים ולא אסתטיים או לא.

בנימין אלון: אחרת אנחנו באוויר ויכול להיות שעורך-דין סגל עצמו יראה שזה טוב ויסיר את התנגדותו גם ברמה המקצועית, דבר שחברי הכנסת ישמחו עליו.

מירב ישראלי: עלו פה שני דברים שמתמצים במה שאתה אמרת.

מירב ישראלי: שאלה אחת הייתה הנושא של איזה תיקונים אפשר להכניס בשלב הזה והשאלה השנייה הייתה סמכות הוועדה.

מירב ישראלי: עקרונית מבחינת שתי הנקודות האלה אין שום מניעה בשלב הזה להרחיב את הצעת החוק, להוסיף לה 90 אחוזים ולהוסיף לה אפילו 99 אחוזים.

מירב ישראלי: אין שום מניעה כל עוד זה אותו נושא.

מירב ישראלי: לכן אין שום בעיה לעשות את מה שהצעת ואני חושבת שזאת הדרך הנכונה לעשות אותה.

מירב ישראלי: כמובן שוועדת המדע היא ועדה עצמאית והיא לא כפופה לוועדת החוקה אלא היא מקיימת את הדיונים שלה, אבל אני מציעה שנניח על השולחן נוסח שמגבש את הנוסח האחרון שהיה בוועדת החוקה בהצעתו של חבר הכנסת כבל וככל שיהיה לנו כמובן מה שיש במשרד המשפטים נכניס גם את זה וזה יהיה הנוסח לדיון.

בנימין אלון: לא ככל שיהיה.

בנימין אלון: זה יחייב את עורכת-הדין שלנו ואת עורכת-הדין בקשי וסגל להיפגש.

מירב ישראלי: אין לי בעיה להיפגש אתם.

מירב ישראלי: אני אומרת שאנחנו עצמאים ואני אומרת את זה בקטע של עצמאות הכנסת.

מירב ישראלי: גם אם בעוד חודש לא יהיה משהו מגובש, אנחנו מבחינתנו יכולים להתחיל בדיונים גם על מה שיש וזה מבחינת סמכות הכנסת.

מירב ישראלי: כמובן בכל שלב אנחנו יכולים להכניס את ההצעות של הוועדה.

בנימין אלון: הייתי רוצה שהזמן שיוקצב לכך יהיה בין שבוע לחודש.

מירב ישראלי: הם צריכים לקבל חודש.

בנימין אלון: בסדר.

בנימין אלון: אני מבקש שבמשך החודש הזה את תיכנסי לתמונה מטעם הוועדה, תרדי לפרטים וכעבור חודש נקיים ישיבה כאשר בישיבה הזאת כבר יהיה מונח נייר בפני חברי הכנסת של הוועדה, גם בפני חבר הכנסת המציע וגם בפני כל המומחים והאורחים שיש להם מה לומר בנושא הזה כאשר הנייר הזה יהווה תשתית להצעת חוק כדי שנוכל להעביר אותה בקריאה ראשונה.

בנימין אלון: אז נראה האם אכן ישנם דברים שמעכבים.

מירב ישראלי: בסדר.

מירב ישראלי: כפי שאמרתי, אנחנו נצטרך כמובן לקיים דיון.

מירב ישראלי: יש מספר נקודות שגם בוועדת החוקה, שהן לאו דווקא נוגעות לנושא הדתי, נשארו עדיין פתוחות.

מירב ישראלי: זאת אומרת, גם אם יהיה נוסח, עדיין נצטרך לקבל הכרעה בכמה נקודות ואז אפשר יהיה להעביר את זה לקריאה ראשונה ולא תהיה בעיה.

מירב ישראלי: בעיקרון, יש גם הנושא של מיקום התיקון וגם את כל הנושאים שצריך להכניס שאני לא יודעת אם אתה רוצה שאני אכנס אליהם עכשיו אבל יש לי רשימה מפורטת של הדברים.

בנימין אלון: את יכולה לעשות את זה מטעמנו ברמה המקצועית של הכנת הנייר שבו נעסוק.

בנימין אלון: לא אעמיד פני מומחה בשלב זה אלא אלמד את כל הדברים וכולנו נתאזר בסבלנות.

מוריה בקשי: במקור ההצעה של חבר הכנסת כבל גם הייתה שונה והנחנו איזשהו נוסח ממשלתי שהיה בסיס לדיונים והתייחס גם לשאר הנושאים.

מוריה בקשי: הצפי שלי הוא שהפערים לא יהיו גדולים כי ממילא קיים בסיס.

בנימין אלון: כך התחושה שלי וזאת מבלי לדעת.

זלינה בן-גרשון: חבל על העובדה שההצעה הזאת נכנסת למסגרת של חוק מידע גנטי שעוסק בדברים אחרים לגמרי מפני שמדובר כאן בבדיקה שתמיד היא בהסכמת האדם ותמיד נדרשת הסכמתו, כאשר אם הבדיקה היא למחקר, נדרשת הסכמה בכתב.

זלינה בן-גרשון: כאן נכנסת נימה של חובה לבצע בדיקה שאיננה בהסכמתו וזה נושא כל כך עקרוני שחבל שהוא ייכנס למסגרת הזאת.

זלינה בן-גרשון: מאוד הייתי רוצה שתינתן הדעת על העניין הזה.

זלינה בן-גרשון: במסגרת של סעיף 13 יש נושאים רבים במסגרת הוועדה המייעצת על פי החוק הזה, ומדובר בוועדה העליונה לניסויים רפואיים בבני אדם, בתוספת שני חברים ממשרד המדע.

זלינה בן-גרשון: אנחנו ועדה מייעצת לוועדת המדע לצורך הנושא הזה ועשינו עבודה בנושא.

בנימין אלון: בוועדת הלסינקי יש לכם איזשהו מחקר השוואתי?

בנימין אלון: אני מבין שההתייחסות של החוק כרגע היא למחקר וזה מחייב הסכמה בכתב, ולבדיקה לצורך רפואי, וזה מחייב הסכמה.

בנימין אלון: יש לכם מחקר השוואתי במקומות אחרים?

בנימין אלון: זה נגע אליכם ללקיחת בדיקה לצורך התדיינות משפטית של מעמד אישי?

זלינה בן-גרשון: לא עסקנו בזה בכלל.

בנימין אלון: אם כן, למה החשש שלך?

בנימין אלון: אם זה תחום אחר, למה זה פוגע בעקרונות של החופש של המחקר או הרפואה?

אדי וייס: כאן לא מדובר במצב בו שואלים את האדם עצמו אלא יש כמה צדדים.

זלינה בן-גרשון: כוועדה מייעצת ראינו שיש בחוק דברים שחייבים תיקון ועשינו עבודה לגבי למשל שימוש לצורך מחקר במאגרי מידע, במאגרי דגימות קיימים, כאשר פעלה ועדה בראשותו של פרופסור שטיינברג.

בנימין אלון: יש פרסום של מרכז המחקר והמידע של הכנסת על יישום החוק, מה קרה מאז שהוא חוקק וגם את מצוטטת שם הרבה.

בנימין אלון: שם יש תקציר וסיכום של כל הדברים שחשוב לשנות, לעדכן ולהוסיף.

בנימין אלון: אני מציע שנקיים על זה דיון, אבל זה לא לגבי החוק הזה.

זלינה בן-גרשון: זה נוגע לסעיף 13.

בנימין אלון: אנחנו עוסקים בהתדיינות המשפטית ביחס לסכסוך שמגיע לבית משפט לענייני משפחה או לבית דין רבני.

זלינה בן-גרשון: נושא נוסף שחשוב להזכיר אותו הוא וצריך לתת את הדעת אם עוסקים בנושא הזה שהיום ניתן לעשות בדיקות כאלה ללא הסכמה של בית משפט, ללא שום הכרעה כזאת או אחרת, על ידי משלוח דגימה בדואר לחוץ לארץ.

זלינה בן-גרשון: הדבר הזה נעשה ואין התייחסות לזה בהצעת החוק.

זלינה בן-גרשון: זה נושא מאוד חשוב שצריך להביא אותו בחשבון.

ורד וינדמן: אני רוצה להזכיר את מה שרובנו כאן זוכרים, שהלכת שרון נגד לוי שהיא ההלכה המובילה בנושא ניתנה לפני כ-27 שנים ואולי זה סמלי שזה מגיע דווקא לוועדה הזאת בראשותך אדוני.

ורד וינדמן: מאז כבר קורא המחוקק לקיים את השינוי הזה.

ורד וינדמן: הצעת החוק של חבר הכנסת איתן כבל הוגשה בשנת 2003.

ורד וינדמן: אכן יש משמעות אדירה לזה שלא נעכב את הדיונים.

ורד וינדמן: אמר עורך-הדין סגל שלמעשה על למעלה מ-90 אחוזים ממהות החוק כבר היו הסכמות ולא הייתה מניעה להגיע לפחות על 90 אחוזים מהחוק לקריאה שנייה ושלישית והייתה על זה הסכמה והוא יכול היה לעבור.

ורד וינדמן: אמר חבר הכנסת יצחקי שיש תיקים תלויים ואומרים והם מהווים בעיה אמיתית.

ורד וינדמן: בנושא הילדים עם הזכות לזהות נכתב הרבה מאוד ויש גם משמעות רצינית לנושא של אמת עובדתית לאומת אמת משפטי.

ורד וינדמן: יש הרבה נושאים שהם בשוליים אבל המהות חייבת להתקדם ויפה שעה אחת קודם.

ורד וינדמן: ההצעה לצרף את כל הנושאים שהוסכמו עליהם לכדי הצעת חוק פרטית אחת, נדמה לי שהיא הצעה טובה.

ורדיאלה מינר: אני מהמחלקה לגנטיקה ועושה את הבדיקות האלה מבחינת החישובים שלהם.

ורדיאלה מינר: יש שתי נקודות שאני רוצה להעלות כאשר האחת מתייחסת למה שאמר הרב הלפרין.

ורדיאלה מינר: זה לא רק המשמעות או המובהקות הסטטיסטית שרלוונטית אלא באמת האופן שבו מתבצעת הבדיקה.

ורדיאלה מינר: אין ספק שמבחינת לקיחת הדם לעומת בדיקת הרוק, האיכות של הבדיקה בבדיקת הדם היא הרבה יותר טובה.

ורדיאלה מינר: כלומר, כל אותם מקומות בחוץ לארץ שמבקשים ממך שתשלח, אני לא הייתי חותמת על הבדיקות שלהם בצורה עיוורת וזה דבר מאוד חשוב שאמרה זלינה.

ורדיאלה מינר: שמעתי את חבר הכנסת יצחקי מדבר על טובת הילד.

ורדיאלה מינר: אני רוצה להזכיר לוועדה שיש הרבה פעמים שהבדיקות האל הנעשות לצורך רישום במרשם האוכלוסין והרבה פעמים זה לאו דווקא במגזר היהודי.

ורדיאלה מינר: לא פעם יכול להיווצר מצב שתתעורר בעיה של כבוד המשפחה וטובת האם במקרה הזה אולי כן צריכה לבוא לפני בית המשפט ואולי צריכה גם היא להיכנס לחוק.

אביגדור יצחקי: אני חושב שהדיון חשוב ואני חושב שנפלה בידי כולנו זכות לעסוק בדבר שלפי דעתי הוא דרמטי.

אביגדור יצחקי: הוא לא דבר שאפשר לדון עליו מהיום למחר ולסיים אותו.

אביגדור יצחקי: בצד העניין הזה אני חושב שהמהירות היא מאוד חשובה והיא מאוד חשובה כי באמת מדובר במאות תיקים שעומדים ולא מכריעים בהם כי לבית המשפט אין את האפשרות להכריע.

אביגדור יצחקי: אני מציע לך או ליועצת המשפטית שלך להתקשר עם אחד משופטי בתי הדין למשפחה ולשאול אותו על הטרגדיות שקורות בבתי הדין האלה.

אביגדור יצחקי: מטרתנו ותפקידנו כחברי כנסת זה לא לאפשר את הטרגדיות האלה ובטח לא על חשבון בירוקרטיה שלוקחת כבר יותר מדיי זמן.

אביגדור יצחקי: מדברים כאן על מתן קווים מנחים לשופטים שיאמרו מהי טובתו של הקטין.

בנימין אלון: לך או למישהו יש ידע מה היה המצב בבתי המשפט למשפחה או בתי הדין הרבניים לפני שהייתה חקיקה בנושא הזה?

מרדכי הלפרין: במקום בדיקת DNA הייתה בדיקה אחרת.

בנימין אלון: אי הסכמה של צד אחד יכולה הייתה לעכב את הבדיקה?

מרדכי הלפרין: כן.

מרדכי הלפרין: היה מדובר בלקיחת דם, ונושא הרוק התפתח רק אחרי התפתחות הבדיקות של ה-DNA.

מרדכי הלפרין: זה לא פולשני ואני לא צריך את הרוק עצמו אלא לוקח את הכוס ממנה שתו ולבדוק את ה-DNA בלי בעיות.

מרדכי הלפרין: המז"פ עושה את זה מדי יום ביומו וזה מקובל.

אדי וייס: בית המשפט כן מכריע בתיקים כאלו.

אדי וייס: לפי פסק הדין של שרון נגד לוי אפשר להסיק מסקנות משפטיות מהסירוב למרות שהן ראיה עצמאית.

בנימין אלון: אם יש מצוקה שמגיעה למחוקק והוא חש שיש צורך בדבר הזה, יבורך ואנחנו צריכים לעודד אותו.

מרדכי הלפרין: לפני 35 שנים פנה בית המשפט למחוקק לפתור את הבעיה.

מרדכי הלפרין: במקרה שרון נגד לוי אומר השופט אלון שלפני 20 שנים כבר פנה בית משפט זה מחוקק לפתור את הבעיה ולאפשר את החיוב.

בנימין אלון: אבי ישב בראש ועדה שנקראה ועדת אלון לגבי הרפואה המשלימה.

בנימין אלון: אני התחלתי עם משרד הבריאות להגיש הצעת חוק פרטית, ושוב, הם רצו שזה יהיה שלהם, לגבי אקופנקטורה, וזאת בעקבות הוועדה שלו.

בנימין אלון: זה בוטל בגלל שמוניתי לשר.

אביגדור יצחקי: אני הייתי מציע לתקן את ההצעה שלך.

אביגדור יצחקי: דרך אגב, את כל ההצעות של הרב בן-דהן אני מציע לא להכניס אותן לתוך המסגרת הזאת, שתהיה להם סמכות גם בענייני מי הוא יהודי או מי הוא לא יהודי.

אביגדור יצחקי: אני חושב שזה נושא שאם ניכנס אליו, נתחיל בסוגיות שאנחנו יודעים איפה אנחנו נכנסים אבל לא בטוח שאנחנו יודעים איפה אנחנו יוצאים.

אביגדור יצחקי: לכן אני לא מציע להכניס אותם לתוך ההצעה הזאת.

אביגדור יצחקי: אפשר בהחלט להגיש הצעת חוק נפרדת לגבי העניין שאני חושב שהוא גם נכון וראוי, כי בסופו של דבר אם יש אפשרות לבדיקה מדעית, אז למה לא לעשות את הדברים האלה בצורה הכי פשוטה?

אביגדור יצחקי: הערה לעורך הדין סגל.

אביגדור יצחקי: זה שאפשר להמשיך בדיני הראיות, אתה פשוט לא מבין מה עושים גברים.

אביגדור יצחקי: הם מביאים שם עדויות שפשוט זאת בושה למי ששומע אותן ובושה לעסוק בזה והכול על גבו של ילד.

אביגדור יצחקי: לכן, עם כל הכבוד שאפשר להמשיך בדיני הראיות, אלה לא דיני הראיות שהיינו רוצים שיתנהלו.

פרץ סגל: גם הסכנה בצד הבדיקות הגנטיות עומדת.

פרץ סגל: כאשר עוסקים בדיני ראיות ולאו דווקא על ידי בדיקות, יש דברים שבית המשפט יכול להיות יותר גמיש לטובת הילד.

אביגדור יצחקי: בדרך כלל אני מעדיף את האמת.

אביגדור יצחקי: הייתי רוצה לשפר את ההצעה.

אביגדור יצחקי: אני רוצה לתת את שיקול הדעת ליועצת המשפטית של הוועדה.

אביגדור יצחקי: אני מניח שבמשך מהלך של שבועיים היא יכולה לחבר בין שני החוקים, של איתן כבל ושלי.

אביגדור יצחקי: אני לא חושב שיש מניעה וזאת עוד לפני מה שקבעה הוועדה.

מירב ישראלי: את זה אני יכולה לעשות עכשיו.

אביגדור יצחקי: בשבוע הבא אני לא כאן.

אביגדור יצחקי: והיה והיא נוכחת עוד שבועיים מהיום שהדברים בוועדה הזאת לא מתקדמים וחודש זה לא זמן סביר שהם באמת יסיימו את הדברים ויביאו אותם לכלל מיזוג לתוך החוק, אני מבקש להעביר את זה בקריאה ראשונה בצירוף שתי הוועדות ולהשאיר את העניין של הצירוף של מה שאומרת הוועדה לקריאה שנייה ושלישית.

בנימין אלון: בסדר.

בנימין אלון: אני רוצה לסיים את הדיון.

בנימין אלון: אני מבקש ממירב ישראלי, ממוריה בקשי ומפרץ סגל להידבר ולתאם את כל מה שאפשר, ומענת לקבוע לנו טנטטיבית דיון בעוד חודש.

בנימין אלון: אם עבודת הוועדה תסתיים לפני חודש, נקדים את הדיון.

בנימין אלון: אנחנו נעמוד עם אצבע על הדופק ולא ניתן לזה להתמסמס.

בנימין אלון: תודה רבה לכולם.

בנימין אלון: הישיבה נעולה.